Ärita
Ärita (kirjakeeles varem ka Erita, Erite) oli küla Harjumaal, ajalooliselt Nõva mõisa alal. Küla jääb tänapäeval Nõva küla alale. Kihelkondlikult kuulus küla Risti kihelkonda. Küla kaotati 1977, mil see liideti Nõva külaga. Külast on teateid alates 1402 (Haryentappe, Haeggentappe). Toona läks küla Padise kloostri valdusse. Küla kohta kasutati 1615. aastal nime Haritappe, 1798. aastal aga nimekuju Errilep. Vanima nimekuju järgi võiks oletada nime Härjatapu. Samas võib nime esimene pool tuleneda ka Harjumaa kui piirkonna nimest.